להציל את מארק וואטני

להציל את מארק וואטני (באנגלית: The Martian, בתרגום חופשי לעברית: איש המאדים) הוא סרט מדע בדיוני אמריקאי שיצא לאקרנים ב-2015. הסרט, בבימויו של רידלי סקוט, מבוסס על הספר "לבד על מאדים" מאת אנדי ויר שפורסם ב-2011. בסרט מככב מאט דיימון בתור מארק וואטני, אסטרונאוט שננטש לבדו בכוכב הלכת מאדים. ערך מורחב – לבד על מאדים עלילת הסרט מתרחשת בשנת 2035. משימת Ares III למאדים נקלעת לסופת חול עזה על פני כוכב הלכת. חברי הצוות נאלצים לנטוש את עמיתם מארק וואטני, שהקשר עמו נותק, ולעזוב את הכוכב כשהם משוכנעים שמת. וואטני חוזר להכרתו ומגלה שנפצע מרסיסים בבטנו שגם השביתו את משדר סימני החיים שלו. הוא מצליח להגיע למודול המגורים, אך הוא מאפשר תנאי מחיה לכחודש ימים בלבד. הוא לא מצליח ליצור קשר עם איש על מנת שיבואו לחלצו ומודע לכך שהמשלחת המתוכננת הבאה למאדים תגיע רק בעוד כ-4 שנים. הוא מחליט לנצל את כישוריו כמהנדס מכונות וכבוטנאי ולנסות לשרוד על אף כל הקשיים. על מנת לדאוג לאספקת מזון הוא מגדל תפוחי אדמה בתוך המגורים על מצע עפר שאסף ממאדים ובדישון מהפרשות חברי הצוות שנאספו בזמן שהותם. את המים משיג משרפת הידרזין עודף. הוא יוצר קשר עם כדור הארץ לאחר שמצליח לאתר ולהפעיל מחדש את החללית מארס פאת'פיינדר שנחתה על מאדים ב-1997 והרובר הנלווה שלה סוג'ורנר. אנשי נאס"א מתכננים יחד עם צוות מהמעבדה להנעה סילונית תוכנית חילוץ, אך היא נכשלת. ריץ' פרנל, מומחה לאסטרודינמיקה, מציע לעשות שימוש בחללית הרמס עמה חוזרים עמיתיו לצוות של וואטני לכדור הארץ על מנת לחלץ את חברם. הוא מציע את "תמרון פרנל" בו תעשה ההרמס שימוש בכדור הארץ כבמקלעת כבידתית במטרה לחזור למאדים, אך התוכנית לא מאושרת על ידי ראש נאס"א מחשש לסיכון שאר האסטרונאוטים. מנהל הטיסה של Ares III מעביר בחשאי את התוכנית לצוות ההרמס והם מחליטים להוציאה לפועל למרות הסכנה לחייהם, אף על פי שהדבר יאריך משמעותית את שהותם בחלל ואף על פי שהם מודעים לכך שנאס"א תשעה אותם מכל פעילות עתידית. סיוע לא צפוי מתקבל גם ממינהל החלל הסיני, שמקריב משימה סודית אליה התכונן במשך שנים על מנת שהמשגר שלה ישמש לשיגור אספקה ל"הרמס" בטרם תעזוב את סביבת כדור הארץ בדרכה בחזרה למאדים. במקביל על וואטני להגיע לבסיס הקדמי של משימת חקר המאדים הבאה (Ares IV), המרוחק כ-3,200 ק"מ ממקום הימצאו, שם נמצא רכב עזיבת מאדים שנחת כ-18 חודשים לפני תחילת משימת ארס 4 כדי לייצר דלק בעזרת תגובת סבטייה, תגובת מימן שהובא בטיל מכדור הארץ עם פחמן דו-חמצני מהאטמוספירה המאדימית, ליצירת מתאן שמשמש כדלק טילים. הוא מתנייד באמצעות רובר המיועד לנסיעה של עד 35 קילומטר בלבד ואספקה דלילה. בלית ברירה הוא נעזר לשם כך בגנרטור רדיואיזוטופי תרמואלקטרי תוך חשש מהרעלת קרינה. וואטני חובר לרכב עזיבת מאדים ונאלץ לפרקו על מנת להיפטר ממשקל עודף, כך שיוכל להיות משוגר למסלול גבוה בחלל ולחבור להרמס. אף על פי שרכב עזיבת מאדים אינו מגיע לגובה הרצוי, מצליח צוות ההרמס לחבור ולחלץ את וואטני בעזרת הליכת חלל. צילומי הסרט בוצעו במהלך שלושה וחצי חודשים באולפני קורדה בהונגריה, לצורך תפאורת נופי מאדים בוצעו צילומים בוואדי רם שבירדן בו אבני חול אדומות. נאס"א סייעה ליוצרי הסרט בשיווקו ובייעוץ טכני על מנת לשוות לו אמינות. היא אישרה ליוצרי הסרט לעשות שימוש נרחב בלוגו שלה, הקרינה את הסרט לצוות תחנת החלל הבינלאומית וכן לצוות נבחר של אסטרונאוטים ומדענים במרכז החלל ג'ונסון ובמרכז החלל קנדי. באתרה התייחסה נאס"א לטכנולוגיות שהוצגו בסרט והשוותה אותן לטכנולוגיות הקיימות בהן עושה שימוש. סמוך ליציאת הסרט לאקרנים, הודיעה נאס"א כי נמצאו עדויות לקיום של מים זורמים על פני המאדים. הקרנת הבכורה של הסרט התקיימה ב-11 בספטמבר 2015 במסגרת פסטיבל הסרטים הבינלאומי בטורונטו. הסרט זכה לביקורות חיוביות מצד הצופים ומצד מבקרי הקולנוע. באתר ביקורות הסרטים Rotten Tomatoes קיבל הסרט דירוג "טריות" של 91% מכלל הצופים ומהמבקרים. אן הורנדיי מהוושינגטון פוסט העניקה לסרט 3.5 כוכבים מ-4 וציינה שהסרט מספק דוגמה מלהיבה ומרעננת כיצד מדע יכול להיות "מגניב". ג'ו מורגנשטרן מהוול סטריט ג'ורנל ציין שמה שכל כך מרגש בסרט הוא שבראש ובראשונה זהו סרט על מה זה להיות אנושי. הוא הוסיף שגם ידיעת קו העלילה הכללי לא תכין את הצופה למגוון ולמורכבות יוצאת הדופן של חגיגת המדע הבדיוני המוצגת בסרט. הסרט זכה בפרס גלובוס הזהב לסרט הטוב ביותר - קומדיה או מוזיקלי ומאט דיימון זכה בפרס גלובוס הזהב לשחקן הטוב ביותר ורידלי סקוט היה מועמד לפרס הבמאי הטוב ביותר. הסרט היה מועמד ל-7 פרסי אוסקר בקטגוריות הסרט הטוב ביותר, השחקן הראשי הטוב ביותר, התסריט המעובד הטוב ביותר, הסאונד הטוב ביותר, עריכת הסאונד הטובה ביותר, העיצוב הטוב ביותר והאפקטים הטובים ביותר ולא זכה באף קטגוריה. כמו כן היה מועמד לשישה פרסי באפט"א בקטגוריות הבמאי, השחקן הראשי, הסאונד, עיצוב ההפקה, אפקטים חזותיים והעריכה הטובה ביותר, אך לא זכה באף קטגוריה. בישראל ציינו מבקרי הקולנוע לשלילה את בחירת מפיצי הסרט המקומיים לתרגום שמו בצורה שנבחרה, כנראה ברמיזה לסרט קודם של דיימון, "להציל את טוראי ריאן". כאשר נכתב הספר השתדל המחבר אנדי ויר לתאר את האירועים בצורה מדעית מדויקת. הבמאי רידלי סקוט המשיך בכך וקיבל ייעוץ מדעי מג'יימס גרין, ראש החטיבה למדעים פלנטריים באגודה האמריקנית לאסטרונומיה. גרין אמר על התוצר הסופי שהוא "ריאלי באופן סביר". עם זאת, יש כמה פרטים שאינם תואמים את המציאות. סופות חול בעוצמה של 190 קמ"ש אמנם מתחוללות על המאדים אבל היות שהאטמוספירה של המאדים דלילה פי מאה מזו של כדור הארץ, אין ביכולתן לגרום נזק ממשי, לבטח לא כזה המתואר בסרט. כח המשיכה על פני המאדים הוא רק 40% מזה של כדור הארץ מה שהיה אמור להשתקף בבירור בדרך ההליכה של מארק וואטני על המאדים, אולם הליכתו נראית רגילה לחלוטין. משימה למאדים מתוכננת לפי חלונות שיגור בהם כדור הארץ ומאדים קרובים זה לזה קרבה מרבית. חלונות כאלה מתרחשים כל 26 חודשים. לכן זמן השהייה על המאדים הוא כ-500 ימים בעוד שבסרט המשימה תוכננה ל-31 ימים בלבד. אומנם אפשרי לשלוח לפרק זמן קצר זה, אבל לא סביר, בהתחשב בהשקעה העצומה הכרוכה בשיגור יחסית לתועלת מזמן השהייה הקצר. כמו כן, בשהייה קצרה זו המסע חזרה לכדור הארץ יהיה ארוך משמעותית. בסוף השבוע הראשון להקרנתו הכניס הסרט כ-54 מיליון דולר ברחבי ארצות הברית ועוד כ-45 מיליון דולר ברחבי העולם. בכך היה לסרט עם ההכנסות הגבוהות ביותר לסוף השבוע הראשון להקרנה במהלך חודש אוקטובר לאחר הסרט כוח משיכה מ-2013. סך הכל הכניס הסרט כ-630 מיליון דולר ברחבי העולם. מדיה וקבצים בנושא להציל את מארק וואטני בוויקישיתוף אתר האינטרנט הרשמי של להציל את מארק וואטני להציל את מארק וואטני, ברשת החברתית פייסבוק להציל את מארק וואטני, ברשת החברתית אקס (טוויטר) "להציל את מארק וואטני", במסד הנתונים הקולנועיים IMDb (באנגלית) "להציל את מארק וואטני", באתר נטפליקס "להציל את מארק וואטני", באתר AllMovie (באנגלית) "להציל את מארק וואטני", באתר Rotten Tomatoes (באנגלית) "להציל את מארק וואטני", באתר Box Office Mojo (באנגלית) "להציל את מארק וואטני", באתר Metacritic (באנגלית) "להציל את מארק וואטני", באתר דיסני+ סרטים (באנגלית) "להציל את מארק וואטני", במסד הנתונים הקולנועיים KinoPoisk (ברוסית) מערכת ערוץ התרבות, ‏הצצה למאדים: מאחורי הקלעים של "להציל את מארק וואטני", באתר ‏מאקו‏, 30 בספטמבר 2015 What The Martian Gets Right (and Wrong) About Science, טיים, 30 בספטמבר 2015 אבי בליזובסקי, ‏להציל את מארק וואטני, הטכנולוגיה – פרק 1: בית על מאדים, באתר "הידען", 4 באוקטובר 2015 אבי בליזובסקי, ‏להציל את מארק וואטני – הטכנולוגיה. חלק 2: מים ואוויר, באתר "הידען", 5 באוקטובר 2015 ביקורות יאיר רוה, "The Martian", ביקורת על הסרט של רידלי סקוט עם מט דיימון תקוע לבד על מאדים, בבלוג הקולנוע "סינמסקופ", 2 באוקטובר 2015 דורון פישלר‏, מקגיוור על מאדים: "להציל את מארק וואטני" הוא סרטו הטוב של רידלי סקוט זה שנים, באתר וואלה, 2 באוקטובר 2015 ארז דבורה, "להציל את מארק וואטני": יש חיים במאדים, באתר ynet, 2 באוקטובר 2015 דני לרנר, "להציל את מארק וואטני": מדע אפשרי בהחלט, באתר nrg‏, 3 באוקטובר 2015 ישי קיצ'לס, חכם, מצחיק ועשוי טוב, באתר ישראל היום, 8 באוקטובר 2015 אורי קליין, התגלו חיים על המאדים, באתר הארץ, 13 באוקטובר 2015 צחי כהן, רובינזון קרוזו בחלל, מקור ראשון, מוסף "שבת", 30 באוקטובר 2015 ‘The Martian’ Review: One Giant Leap for Sci-Fi, ביקורת של ג'ו מורגנשטרן בוול סטריט ג'ורנל, 1 באוקטובר 2015 Review: 'The Martian' is out of this world, יו.אס. איי טודיי, 1 באוקטובר 2015 The Martian, ביקורת של פיטר טראוויס ברולינג סטונז, 1 באוקטובר 2015 Stirring and amusing, ‘The Martian’ defines what’s best about Big Movies, ביקורת של אן הורנדיי בוושינגטון פוסט Review: In ‘The Martian,’ Marooned but Not Alone, ביקורת של מנולה דרגיס בניו יורק טיימס How NASA Kept Things Real With 'The Martian', הוליווד ריפורטר, 30 בספטמבר 2015 Why 'The Martian' is going to be way better than 'Interstellar' or 'Gravity', אתר ביזנס אינסיידר, 8 ביולי 2015 Damon, Scott book a return to space in ‘The Martian’(הקישור אינו פעיל, 10.5.2021), וושינגטון פוסט, 29 בספטמבר 2015 Nine Real NASA Technologies in 'The Martian', אתר נאס"א, 19 באוגוסט 2015 אי-פי וגרדיאן, נאס"א: גילינו מים זורמים על כוכב מאדים, באתר הארץ, 28 בספטמבר 2015 אבי בליזובסקי, ‏נאס"א מאשרת במסיבת עיתונאים: מים מליחים זורמים במאדים היום, באתר "הידען", 28 בספטמבר 2015 אבי בליזובסקי, ‏מדענים מתחבטים בשאלה מה משמעות גילוי המים במאדים על החיים בו ועל האפשרות להנחית עליו בני אדם, באתר "הידען", 29 בספטמבר 2015